Indiese en Suid-Afrikaanse kunstenaars se werk te sien | Netwerk24
Indiese en Suid-Afrikaanse kunstenaars se werk te sien
Deur Elretha Britz 31 Augustus 2018 08:00
Die Indiese kunstenaar Sheetal Gattani en Pauline Gutter van Suid-Afrika het mekaar nog nooit ontmoet nie, tog is hulle met mekaar verweef. Hulle praat dieselfde taal, die taal van kuns, en die werke wat hulle vir A Tangible Cohesion aanbied, het almal 'n element van tasbare verwewing.
Terwyl die duo-uitstalling in Bloemfontein aan die gang is, neem Gattani ook deel aan 'n groepuitstalling in die Mokgalery op die Muratie-wynlandgoed by Stellenbosch. Haar mededeelnemers is van Amerika, China, Kanada, Australië en Suid-Afrika met as gemeenskaplike faktor die bywoon van dieselfde etskursus in Venesië. Die kurator van Printmakers of Venice is Katie Barnard du Toit van De Aar, wat ook die kursus deurloop het.
The Great Beyond (olie op vlaslinne, 157x107 cm) deur Pauline Gutter.
Terug by A Tangible Cohesion: Terwyl Gattani abstraksionisme verkies, is Gutter se werk realisties. Gattani verdiep haar in die kreatiewe proses en weet nie hoe die eindproduk gaan lyk nie. Gutter weet van die begin wat sy wil skilder.
Vir die uitstalling is hande haar fokus, meestal haar eie hande wat van kleins af gewerk het. Sy het geweef, geteken, geskilder en nou nog is dit wat haar hande doen, hulle skep kuns.
Vir die meeste van die werke het sy houtskool gebruik en net vir enkeles olie op doek. Hierbenewens stal sy twee groot skilderye uit. 'n Bees getitel Aftermath, kenmerkend van haar plaastema, en 'n landskap. Burn the Roots is haar kunstenaarsweergawe van die Knysna-omgewing ná die vernietigende brande waar Gutter verlede jaar twee maande deurgebring het.
Ongetitelde werk in houtskool en pastelle deur Sheetal Gattani.
Gutter beeld dit uit met klei, waks, olieverf en gesso. Gesso is 'n soort kunsverf wat Gutter vir dié werk self gemeng het met materiaal uit die omgewing.
Gattani se kuns het nie 'n narratief nie, is dikwels vormloos en kleurloos en die palet meestal monochromaties. Die merke op papier is dié wat ná verskeie lae vertoon. Sy beskryf haar skeppingsproses as "speelse ontdekking".